SET เปิดเช้ารูด 26 จุด นลท.ขายหนีตาย หวั่นเงินเฟ้อฉุดกำไรบจ.-เฟดเร่งขึ้นดบ. 0.5%
SET เปิดเช้าร่วง 26 จุด นลท.เทขายสินทรัพย์เสี่ยง หวั่นเงินเฟ้อฉุดกำไรบจ. เฟดเร่งขึ้นดอกเบี้ย 0.5% เพื่อสกัดเงินเฟ้อ
SET เปิดเช้าร่วง 26 จุด นลท.เทขายสินทรัพย์เสี่ยง หวั่นเงินเฟ้อฉุดกำไรบจ. เฟดเร่งขึ้นดอกเบี้ย 0.5% เพื่อสกัดเงินเฟ้อ
19 พ.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:00 น. อยู่ที่ 1,594.78 จุด ลดลง 25.55 จุด หรือ 1.58% สูงสุดที่ 1,595.47 จุด ต่ำสุดที่ 1,593.26 จุด มูลค่าการซื้อขาย 3.23 พันล้านบาท
นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยเช้านี้ปรับตัวลงตามตลาดหุ้นอื่นในภูมิภาคเอเชีย โดยถูกกดดันจากการที่นายเจอโรม พาวเวล ประธานธนาคารกลางสหรัฐ (เฟด) ยืนยันว่า เฟดไม่ลังเลที่จะปรับขึ้นอัตราดอกเบี้ยสูงสุดเท่าที่จำเป็นเพื่อสกัดเงินเฟ้อ ทำให้นักลงทุนมั่นใจว่าเฟดจะปรับขึ้นอัตราดอกเบี้ยอย่างน้อย 0.50% ในการประชุมนโยบายการเงินอีก 2 ครั้ง ทั้งในเดือนมิ.ย. และก.ค.
ขณะเดียวกันเฟดเตรียมปรับลดขนาดงบดุล (Quantitative Tightening : QT) โดยจะเริ่มดำเนินการตั้งแต่เดือนมิ.ย. ซึ่งเฟดจะลดขนาดงบดุลในวงเงิน 4.75 หมื่นล้านดอลลาร์/เดือน และหลังจากนั้น 3 เดือน เฟดจะเพิ่มการลดขนาดงบดุลเป็น 9.5 หมื่นล้านดอลลาร์/เดือน ซึ่งการทำ QT ครั้งนี้ ส่งผลให้สภาพคล่องในตลาดลดลงอย่างมีนัยสำคัญ ให้แนวรับ 1,590 จุด และแนวต้าน 1,622 จุด
ด้านบล.ฟินันเซีย ไซรัส ประเมินแนวโน้มตลาดวันนี้ (19 พ.ค.2565) คาด SET Index จะปรับตัวลงทดสอบ 1,590-1,600 จุด จากบรรยากาศการลงทุนที่เป็นลบรุนแรง และเม็ดเงินไหลออกจากสินทรัพย์เสี่ยงเข้าถือพันธบัตรมากขึ้นหลังตลาดหุ้นสหรัฐฯปรับลงอย่างรุนแรง ผลประกอบการของกลุ่มค้าปลีกสหรัฐฯเริ่มเห็นผลกระทบชัดเจนจากเงินเฟ้อที่ปรับตัวสูงขึ้นและส่งผลต่อผลประกอบการทำให้นักลงทุนกังวลต่อการเติบโตของเศรษฐกิจที่ชะลอตัวในอนาคต ขณะที่ FED เน้นย้ำเดินหน้าขึ้นดอกเบี้ยต่อเนื่องซึ่งเข้าข่าย Stagflation